Maila Juns-Veldre on EELK aasta noortetöö tegija - meiemaa.ee
Maila Juns-Veldre on EELK aasta noortetöö tegija
Nelipühal tunnustatakse Tallinna Piiskoplikus Toomkirikus toimuval tänujumalateenistusel teenekaid kiriku töötegijaid, toetajaid ja vabatahtlikke abilisi. Saaremaalt saab aasta noortetöö tegija tiitli Kuressaare Laurentiuse koguduse noortejuht Maila Juns-Veldre.
Saare maakonnast pälvib EELK aukirja Ruhnu koguduse juhatuse esimees Jaan Urvet. Aasta kirikumuusik on Jaan Vaidla, Nissi koguduse organist, Jaan Körberi elutöö propageerija.
„Olen siiralt tänulik selle usalduse ja tunnustuse eest,” ütles Kuressaare ametikoolis disainierialade juhtõpetajana töötav Juns-Veldre, kes on EELK noortejuhi ametis olnud viimased kaks aastat. Juns-Veldre sõnul on noortega tegelemine ikka kahepoolne.
„Noored jõuavad kuidagi ise minuni ja võib-olla on see jumala poolt määratud,” tähendas ta, lisades, et on ta ju aastaid töötanud koolis ning puutub noortega kokku iga päev.
Igal nädalal neljapäevaõhtuti toimub koguduse majas noorte tund. Osaletakse kristlikes noortelaagrites, kogukonna üritustel, tänavafestivalil, õunakohvikute päeval jne.
Pärimise peale, mis on noortetöös tema arvates kõige olulisem, vastas Juns-Veldre, et kindlasti mõistmine ja toetamine. EELK avalike suhete assistent Toomas Nigola ütles, et Maila Juns-Veldre kandidatuuri seadis üles tema oma kogudus ehk EELK Kuressaare kogudus ja kandidaate said esitada kõik EELK kogudused.
EELK Laste- ja Noorsootöö Ühenduse (LNÜ) tegevjuht Triin Salmu sõnul pälvib ta tunnustuse selle imepärase töö eest, mida ta oma koguduses teeb. Tunnustus on eelmisel aastal ehk 2018. aastal tehtud töö eest. Tunnustatav saab aukirja, LNÜ kinkekaardi ning väikese meene.
Tänujumalateenistus algab homme kell 17.